### Beslutning

Udvalget ønsker inden en endelig stillingtagen at besigtige området, samt at kommunen indkalder til et dialogmøde, hvor ansøgeren og de relevante naboer deltager.

### Sagsfremstilling

## Resume og sagens baggrund

Viskingegården på [adresse], 4470 Svebølle har søgt om landzonetilladelse til et landskabsprojekt (se Bilag 1-5), hvor store mængder ren overskudsjord fra lokalområdet anvendes til at skabe et mere kuperet terræn, som det kunne have set ud lige efter istiden. Arealerne vil efterfølgende indgå i normal markdrift.

En landzoneafgørelse om et projekt af det ansøgte omfang vurderes at være af principiel karakter og forelægges derfor Teknik- og Miljøudvalget.

På Teknik- og Miljøudvalgets møde d. 2. februar 2023 valgte udvalget at sende sagen tilbage med ønske om at ansøger forholder sig konkret til naboernes bekymringer samt en opfordring til, at ansøger skulle have en dialog med naboerne inden næste udvalgsmøde.

## Indstillinger

Chefen for Plan, Byg og Miljø indstiller, at der meddeles landzonetilladelse jf. planlovens § 35,
stk. 1 til det ansøgte.

## Behandling

Teknik- og Miljøudvalget.

## Sagsfremstilling

Projektet fremgår af de vedlagte Bilag 1-5. Projektet forventes at vare 8-9 år, hvor ca. 3,67 millioner tons jord indbygges i markarealer på i alt ca. 86 ha. Projektets omfang ligger udover hvad der kan betragtes som almindelig forbedring af landbrugsjord, hvorfor det kræver en landzonetilladelse.

Projektet begrundes ud fra et ønske om at genskabe karakteren af det oprindelige istidslandskab og finde plads til ren jord fra lokalområdets mange anlægsprojekter, bl.a. motorvejsudbygning og udbygning af erhvervsområder, ved at genindbygge det i landbrugsarealer.

Der er tale om væsentlige terrænreguleringer og landskabet skal efterfølgende fortsat drives landbrugsmæssigt.

Af ansøgningen (Bilag 1) fremgår, at indbygningen sker ved at modellere det eksisterende småkuperede landskab og særligt forstærke de eksisterende bakker ganske betragteligt. De eksisterende toppe øges med op til 2-4 m, der jævnes mod lavere områder, der øges med 0-1 m. Hvor bakkerne "gror" sammen vil det ske parallelt med den oprindelige isrand. Der hvor det eksisterende terræn mellem bakkerne er lavest, kan der blive indbygget op til 10-11 m jord (Bilag 3).

Ansøger oplyser, at i forbindelse med færdiggørelsen af terrænændringerne etableres beplantningsbælter langs nogle af de beskyttede diger. De § 3-beskyttede vandhuller sikres også med beplantning og de økologiske forbindelser bevares eller forbedres. Nyplantning sker med hjemmehørende, løvfældende træer og buske. Dette skal skabe bedre muligheder for dyr og planter.

Ansøger vurderer, at landskabsformerne som udgangspunkt blot skærpes, og at der derfor ikke vil blive ændret på afløbsretningen af overfladevand. Der forventes således ikke behov for foranstaltninger i den anledning.

Der forventes en trafikmængde på ca. 92.000 lastbiler, hvor der kan køre op til 50 lastbiler pr. dag i de perioder, hvor der køres jord. Grundet vejrlig samt mængden af jord, der skal bortskaffes fra bygge- og anlægsprojekter, vil der også være perioder, hvor der ikke tilkøres jord.

Projektområdet er opdelt i faser, der kan etableres uafhængigt af hinanden. Det betyder bl.a. at naboer til forskellige områder ikke vil opleve, at der køres jord tæt på dem i hele projektets levetid.

*Naboorientering*Det ansøgte har været sendt ud til orientering hos naboer til projektarealet (jf. Planlovens § 35, stk. 4).

Der er indkommet et samlet svar fra [adresse], 18, 19, 22 og 24 (Bilag 6), der særligt omhandler:

* Eksisterende problemer med vand fra ansøgers mark og til nabohave, der frygtes øget.
* Bekymring for støj ved terapivirksomhed, der drives fra naboejendom.
* Bekymring for påvirkning af helbred grundet støjpåvirkning fra projektet.
* Der stilles spørgsmål ved, om al jorden er ren og om jorden fortsat kan bruges til økologisk drift.
* Bliver den forbedrede natur offentlig tilgængeligt for alle, eller er det fortsat kun ejer, der kan færdes i denne del af naturen?
* Det oplyses, at to af naboerne allerede oplever problemer med at vand fra markerne løber ind i deres haver. Hvis terrænet hæves på markerne, så frygter de, at få større problemer med afledt vand.
* Hvordan kan ansøger vide, hvordan området præcist så ud i istiden?
* Naboerne mener, at projektet medfører langt mere støj end almindelig markdrift, da der kan komme op til 50 lastbiler pr. dag og da der er en vendeplads til lastbiler omkring 30 m fra en af naboerne.
* Ønske om at få oplyst, hvor lang tid hver del af projektet forventes at vare.
* Ønske om dialog.

En anden nabo har skrevet, at de ingen bemærkninger har, men gerne vil have tilsendt en kopi af den endelige afgørelse.

I forhold til det projekt, der blev sendt i naboorientering tilrettede ansøger en del af projektet, for at imødekomme de indsendte bemærkninger ved f.eks. at trække projektet længere væk fra deres ejendomme (Bilag 1-5).

Nabobemærkningerne har været sendt til ansøger, som har svaret på punkterne (Bilag 7). Ansøger har efterfølgende afholdt et dialogmøde med naboerne om landskabsprojektet og indsendt et referat (Bilag 8). Naboerne har indsendt bemærkninger efter dialogmødet (Bilag 9) og ansøger har svaret på bemærkningerne (Bilag 10)

Naboernes bekymringer vedr. vand og støj er søgt imødekommet ved at trække projektet 150 m længere væk end oprindeligt ansøgt og lægge nærmeste dumper plads 300 m væk. Støv kan dæmpes ved overrisling af køreveje, såfremt det bliver nødvendigt. Endvidere lægges den afskrabede muld op som en midlertidig støjvold. Ansøger vil etablere kørevej af knuste genbrugsmaterialer hvor det er muligt for at dæmpe støjen og lægge køreplader, når det er nødvendigt for at vognene ikke kører fast. Endvidere vil ansøger starte projektet på arealerne tættest på de nærmeste naboer og påregner at kunne færdiggøre denne del indenfor 2 år, sådan at generne her bliver overstået hurtigst muligt.

Efter dialogmødet har naboerne stadig væsentlige bekymringer, særligt vedr. støjforholdene. De har endvidere bemærkninger til ønsket udsendelse af ansøgningsmateriale og til udarbejdelse af miljøtilladelse. Administrationen sørger for udsendelse af materiale og såfremt udvalget vedtager dagsordenspunktet, vil øvrige oplysninger fremgå af den landzonetilladelse, som naboerne alle vil modtage en kopi af, og som de har mulighed for at påklage.

*Miljø*Det forudsættes, at der alene tilføres ren jord, da arealerne efterfølgende skal dyrkes landbrugsmæssigt. Såfremt der meddeles landzonetilladelse til projektet, vil håndtering af den tilkørte rene jord blive reguleret i den miljøgodkendelse, som udarbejdes. En miljøgodkendelse vil bl.a. indeholde krav til støj, støv og arbejdstider.

*Trafik*Tilkørslen til området ligger forholdsvist tæt på statsvej og vurderes umiddelbart at være hensigtsmæssig. Der vil skulle gives en overkørselstilladelse og der kan i den forbindelse stilles krav om dokumentation af vejens bæreevne.

*Administrationens vurdering*Ejer har et ønske om at genskabe karakteren af et istidslandskab, men ellers er der ikke nogen praktisk begrundelse for projektet i og med, at arealet fortsat skal anvendes til landbrug og projektet ikke i sig selv har betydning for den anvendelse.

Generelt er der en vis interesse for at indbygge ren jord på landbrugsarealer, også udover hvad der må antages at være egentlig jordforbedring. Samtidig er der en væsentlig produktion af overskudsjord fra større bygge- og anlægsarbejder. Der er ikke tilstrækkeligt mange projekter hvori jorden ellers kan genanvendes, eksempelvis i støjvolde og kælkebakker og dette medfører, at overskudsjord fra lokalområdet transporteres langt. Omvendt er der selvfølgelig også en vis risiko for, at en jordtip som den ansøgte vil tiltrække jord langvejs fra.

Det er dog administrationens vurdering, at der er behov for lokale muligheder for indbygning af jord, særligt i lyset af de store bygge- og anlægsprojekter der er i Kalundborg Kommune.

Det er endvidere administrationens vurdering, at det konkrete projekt kan gennemføres på fornuftig vis og uden at det færdige projekt medfører en uheldig påvirkning af landskabet. Gener i anlægsperioden reguleres en miljøgodkendelse. På nuværende grundlag er det administrationens vurdering, at ansøger ved forskellige konkrete tiltag er kommet med gode bud på, hvordan de gener, som projektet vil have for naboerne, kan afbødes.

## Økonomiske konsekvenser

Ingen.